b'\n_START_ARTICLE_\nUmetnost egejskih kultur\n_START_SECTION_\nZna\xc4\x8dilnosti\n_START_PARAGRAPH_\nRazvoj izdelkov, kot so bili iznajdba pluga, kolesa, lon\xc4\x8darskega vretena, jadrnice, koledarja, pisave, je omogo\xc4\x8dil, da se je dolo\xc4\x8deno \xc5\xa1tevilo ljudi zdru\xc5\xbeilo v ve\xc4\x8dja naselja, iz katerih so nastala mesta. Urbana revolucija na posameznih delih Sredozemlja je ustvarila prve znane civilizacije: egip\xc4\x8dansko, mezopotamsko in starogr\xc5\xa1ko. Medtem ko sta cveteli egip\xc4\x8danska in mezopotamska kultura na obmo\xc4\x8dju Nila in v medre\xc4\x8dju Evfrata in Tigrisa, je so\xc4\x8dasno cvetela egejska kultura na otoku Kreti in Peloponezu._NEWLINE_V umetnosti starodavne Mezopotamije in Egipta so umetniki ustvarjali pod nadzorom bogov ali/in kraljev; obi\xc4\x8dajni ljudje se pojavljajo samo spotoma kot manj\xc5\xa1e figure ali okras v grobnicah. Prva civilizirana umetnost, v kateri je \xc4\x8dlovek v sredi\xc5\xa1\xc4\x8du pozornosti, se je pojavila v vzhodnem Sredozemlju, na otoku Kreti in kasneje na tleh stare Gr\xc4\x8dije (egejski kulturni krog).\n_START_SECTION_\nKikladska umetnost\n_START_PARAGRAPH_\nNa majhni skupini otokov v Egejskem morju, znanih kot Kikladi, se je razvila presenetljiva umetnost bronaste dobe. Ljudstvo Kikladov je v obdobju od 2600 do 1100 pr. n. \xc5\xa1t. pustilo zelo malo sledi, ostale so v glavnem stvari, ki so jih pokopali z mrtvimi v skromnih kamnitih grobovih. Ljudske figurice iz marmorja (velikosti od 15 do 150\xc2\xa0cm) so bile plo\xc5\xa1\xc4\x8date in geometrijsko oblikovane. Danes so poznane kot kikladski idoli (gr\xc5\xa1ko eidolon = prikaz), ker so bile predmeti obo\xc5\xbeevanja. Najverjetneje so jih nosili na procesijah, ker so bili njihovi spodnji deli narejeni tako, da jih niso mogli postaviti samostojno in pokonci._NEWLINE_Ti idoli ve\xc4\x8dinoma predstavljajo gole \xc5\xbeenske figure v stoje\xc4\x8dem polo\xc5\xbeaju s prekri\xc5\xbeanimi rokami na prsih. Predpostavljajo, da je bila mati in boginja plodnosti. Imele so plo\xc5\xa1\xc4\x8dato, klinasto obliko in odebeljen vrat. Zanimivo je, da te figure nimajo obraza, razen nosu, so pa poudarjeni prsi, kolena in trebuh. Figure so subtilno elegantne in prefinjene z ne\xc5\xbenimi obrisi oblin. Kikladski kiparji 2. tiso\xc4\x8dletja pr. n. \xc5\xa1t. so ustvarili prve \xc5\xbeenske akte v naravni velikosti ve\xc4\x8d sto let pred drugimi narodi._NEWLINE_Te figure so izjemno poenostavljene oblike in po tem zelo podobne sodobnemu kiparstvu 20. stoletja.'